Ķīnas sociālisms

[thumb|[Ķīnas Komunistiskā partija|Ķīnas Komunistiskās partijas karogs]]
**Ķīnas sociālisms**, bieži tiek dēvēts arī par **sociālismu ar ķīniešu specifiku** (ķīniešu:  中国特色社会主义), ir politiska, ekonomiska un ideoloģiska sistēma, ko īsteno Ķīnas Tautas Republika kopš 20. gadsimta otrās puses. Tā balstās marksisma–ļeninisma tradīcijā, taču ievērojami pielāgota Ķīnas vēsturiskajiem, kultūras un ekonomiskajiem apstākļiem. Šī koncepcija uzsver komunistiskās partijas vadošo lomu, centralizētu politisko varu un tirgus mehānismu izmantošanu sociālisma ietvaros.

Pēc Ķīnas Tautas Republikas dibināšanas 1949. gadā valsts ieviesa plānveida ekonomiku un kolektivizāciju, kas tika veidota pēc padomju parauga. Lielā lēciena un Kultūras revolūcijas periodi radīja dziļas sociālās un ekonomiskās krīzes, kas veicināja pārmaiņu nepieciešamību.

1978. gadā, pie varas nonākot Denam Sjaopinam, tika uzsāktas ekonomiskās reformas, kuru mērķis bija modernizēt valsti, saglabājot sociālisma struktūru. Tika ieviesti tirgus elementi, atvērta ekonomika un veicinātas ārvalstu investīcijas.

## Teorētiskais pamats
Ķīnas sociālisma ideoloģiskais pamats sastāv no vairākām doktrīnām:

* Marksisms–ļeninisms – Ķīnas Komunistiskās partijas oficiālā ideoloģija.
* Dena Sjaopina teorija – uzsver tirgus ekonomiku kā instrumentu sociālistiskās modernizācijas sasniegšanai.
* Trīs pārstāvji (Dzjans Dzemiņs) – koncentrējas uz ekonomiskās attīstības un progresīvo sociālo spēku integrāciju.
* Zinātniskās attīstības koncepcija (Hu Dziņtao) – uzsver ilgtspējību un harmonisku sabiedrību.
* Sji Dzjiņpina domas par sociālismu ar ķīniešu specifiku jaunajā ērā – mūsdienu ideoloģijas centrālais elements, kas akcentē partijas centrālo lomu, ekonomisko drošību un Ķīnas globālās ietekmes palielināšanu.

## Ekonomiskā sistēma
Ķīnas sociālisms balstās uz “sociālistisko tirgus ekonomiku”, kas apvieno plānveida un tirgus mehānismus. Valsts saglabā kontroli pār stratēģiskajām nozarēm, piemēram, enerģētiku, telekomunikācijām, bankām un militāro industriju, bet privātais sektors veido nozīmīgu daļu no ekonomikas.

Ekonomikas modelis raksturojas ar:

* valsts uzņēmumu dominanci stratēģiskajās jomās;
* privātā sektora strauju attīstību;
* valsts vadītu industrializāciju un tehnoloģisko attīstību;
* plašu investīciju programmu infrastruktūrā un eksportā.

## Politiskā sistēma

Ķīnas sociālismu raksturo stingri centralizēta vienpartijas sistēma, kurā Ķīnas Komunistiskā partija (ĶKP) monopolizē politisko varu un nepieļauj konkurējošas partijas vai neatkarīgas politiskas kustības. Lai gan valsts konstitūcija formāli paredz tautas pārstāvību, praksē politiskie procesi ir cieši pakļauti partijas hierarhijai, un nozīmīgākie lēmumi tiek pieņemti slēgtos partijas orgānos, nevis atklāta parlamentāra procesa ceļā.

ĶKP pilnībā kontrolē likumdošanu, militāros spēkus un drošības struktūras, tāpēc pastāv ierobežota institucionālā autonomija un efektīvas varas dalīšanas trūkums. Tiesu vara nav neatkarīga — tiesneši un prokuratūra ir pakļauti partijas „vadības principam”, kas praksē nozīmē, ka politiski jutīgos procesos spriedumi bieži tiek saskaņoti ar centrālo vadību. Mediji darbojas stingrā cenzūrā, un neatkarīga žurnālistika vai opozicionāras platformas tiek ierobežotas, bloķētas vai pakļautas kriminālvajāšanai.

Kritikas objekts ir arī tas, ka politiskā sistēma balstās uz plašu uzraudzības mehānismu tīklu — digitālo kontroli, interneta filtrēšanu un iedzīvotāju novērošanu. Šīs metodes tiek attaisnotas ar sociālās stabilitātes nepieciešamību, taču starptautiskajā vidē tās bieži tiek vērtētas kā cilvēktiesību un privātuma ierobežojums. Vienlaikus partijas vadītā centralizācija mazina iespēju sabiedrībai organizēt neatkarīgas pilsoniskās iniciatīvas vai kritiski izvērtēt valdības politiku.

ĶKP pozicionē šo sistēmu kā stabilitātes un ekonomiskās attīstības garantu, taču kritiķi norāda, ka vienpartijas monopols mazina politisko līdzdalību, apslāpē pluralismu un liedz sabiedrībai demokratisku līdzsvaru vai pārbaudus pār varu.

## Atsauces

## Ārējās saites